Vuonna 1929 Saarijärven Lannevedellä syntynyt Paakkanen on lähtöisin vaatimattomista oloista. Hän tietää, miltä tuntuu olla köyhän talon tyttö.

Entinen yritysjohtaja ja entinen Marimekon omistaja Kirsti Paakkanen, 88, on testamentannut omaisuutensa Suomen lahjakkaille lapsille.

Kaikkiaan Paakkanen sai Marimekon osakkeiden myynneistään nykyrahassa mitattuna reilusti yli 50 miljoonaa euroa.

Kirsti Paakkasella ei ole omia lapsia.

Kristi Paakkanen yhdessä Marimekon entisen toimitusjohtajan Mika Ihamuotilan kanssa vuonna 2014. Marimekosta irtauduttuaan Paakkanen on kirjan mukaan viettänyt eläkepäiviään kahdessa eri osoitteessa. AOP/TIMO KORHONEN

Entinen yritysjohtaja ja entinen Marimekon omistaja Kirsti Paakkanen, 88, on testamentannut omaisuutensa Suomen lahjakkaille lapsille. Paakkasen testamentista kerrotaan Jukka Saastamoisen Rakentajan jälki - Ilpo Kokkila Kalmarin kylätieltä kauppatorille - uutuuskirjassa. Docendon kustantama kirja julkistetaan torstaina. Vuorineuvos Ilpo Kokkila ja Kirsti Paakkanen ovat kotoisin Saarijärveltä, mikä selittää sen, että kirjassa sivutaan myös Paakkasta.

- Olen testamentannut kaiken omaisuuteni Suomen lahjakkaille lapsille. Suomi on palvellut minua hienosti. Maksan testamentillani rakkaudenvelkaa maalle, joka on maailman paras ja jossa asuu maailman upein kansa, Paakkanen sanoo kirjassa.

Vuonna 1929 Saarijärven Lannevedellä syntynyt Paakkanen on lähtöisin vaatimattomista oloista. Hän tietää, miltä tuntuu olla köyhän talon tyttö.

- Ei minua koulussa syrjitty, päinvastoin: meillä oli opettajana kannustava ja taiteellinen Taavi Sillantaus, Paakkanen valottaa lähtökohtiaan kirjassa.

- Mutta silloin loukkaannuin, kun yhden ison talon isäntä käski minun poistua Lanneveden nuorisoseuran talolta. Minun paikkani oli kuulemma työväentalolla. Olin silloin 14-vuotias. Kun kerroin tapauksesta isälle, hän sanoi, että tuollaiset miehet eivät sinua määrää. Sinä määräät elämästäsi itse. Kun olet ahkera ja arvostat itseäsi ja muita ihmisiä, avaat minkä oven tahansa, Paakkanen kertoo kirjassa.

Kirjassa käydään läpi Paakkasen elämäntarinaa. Oppikoulun ovi ei köyhän talon tytölle Saarijärvellä avautunut vaan hän päätyi 15-vuotiaana Haminaan hoitamaan vanhemman sisarensa lapsia.

Palattuaan Saarijärvelle Paakkanen sai harjoittelijan paikan Lanneveden Osuuskaupasta.

- Aikansa tiskin takana seisottuaan hän hakeutui Helsinkiin. Päivät hän myi irtomaitoa asiakkaiden kannuihin Elannon kaupassa 4. linjalla, ja illat hän istui Kustaa Vaasan iltaoppikoulussa, Saastamoinen kirjoittaa.

Loppu on Saastamoisen sanoin ”suomalaista yrityshistoriaa.”

- Mainosalan tutkinnon suorittanut Paakkanen ehti työskennellä mm. Stockmannin ja Mainos Kunnaksen palveluksessa ennen kuin perusti nelikymppisenä mainostoimisto Womenan. Sen hän myi kovalla rahalla kansainväliselle McCannin ketjulle ja osti tappiollisen Marimekon, Saastamoinen kirjoittaa.

Marimekosta kymmeniä miljoonia euroja

Paakkanen osti Marimekon osake-enemmistön 1990-luvulla Amer-yhtymältä. Hän listasi Marimekon pörssiin maaliskuussa 1999. Samalla Kirsti Paakkanen nousi suomalaisten pörssimiljonäärien joukkoon.

- Marimekon pääomistaja Kirsti Paakkanen kuittaa 40,5 miljoonaa markkaa. Summaa voi pitää suurena, sillä Paakkanen osti Marimekon 1991 kuudella miljoonalla markalla, Kauppalehti kirjoitti Marimekon pörssilistautumisesta tuoreeltaan (KL 10.3.1999).

Suomen Pankin Rahamuseon rahanarvolaskurin mukaan summa vastaa nykyrahassa runsasta 9 miljoonaa euroa.

Vuonna 2002 Paakkanen vähensi omistustaan Marimekossa 50 prosentista 32,3 prosenttiin. Siitä kaupasta hän sai 4,6 miljoonaa euroa.

Syyskuussa 2005 Paakkanen vähensi omistustaan 20 prosenttiin ja kuittasi lähes 16 miljoonaa euroa.

Lokakuussa 2007 Marimekon toimitusjohtajaksi tuli Mika Ihamuotila, jolle Paakkanen myi puolet jäljellä olevasta viidenneksen omistusosuudestaan. Loput Marimekko-osakkeensa (10 prosenttia) Paakkanen myi tammikuussa 2009 7,7 miljoonan euron kauppasummalla.

Kaikkiaan Paakkanen sai Marimekon osakkeiden myynneistään nykyrahassa mitattuna reilusti yli 50 miljoonaa euroa. Uutuuskirjassa ei testamentin tarkkaa sisältöä kerrota, mutta kerrotun perusteella voi todeta, että osa Marimekko-rahoista on palautuu testamentilla suomalaisten lasten hyväksi.

Kirsti Paakkasella ei ole omia lapsia.

Talo Ranskan Rivieralla

Marimekosta irtauduttuaan Paakkanen on kirjan mukaan viettänyt eläkepäiviään kahdessa eri osoitteessa.

- Hänellä on Espoon West Endissä 3 000 neliön merenrantatontti ja siinä 500 neliön koti. Toinen talo sijaitsee Nizzan ja Monacon välimaastossa Etelä-Ranskassa. Seitsemään tasoon rakennetun ja Välimereen rajoittuvan pytingin myi Paakkaselle sen suunnittelija ja alkuperäinen omistaja, maailmankuulu brittiarkkitehti Norman Foster, Saastamoinen kirjoittaa.